Aanleg met perlemoen van R4 m. aan Wes-Rand oopgevlek | Netwerk24
Deur Jana Marx 19 November 2019 20:15
Toerusting wat gebruik is om perlemoen onwettig te verwerk.
Luidens ’n polisieverklaring het die blitspatrollie gereageer op ’n wenk van ’n verdagte vragmotor vol perlemoen wat uit Kaapstad na ’n plaas in Hekpoort aan die Wes-Rand onderweg was. Luidens die verklaring sou die vragmotor van daar na Mosambiek gereis.
Toe die polisie op die plaas kom, het hulle die aanleg met vars, verwerkte en verpakte perlemoen aangetref. Hulle het Dinsdagoggend ook op twee huise op die plaas toegeslaan en sewe verdagtes in hegtenis geneem. Die verdagtes sluit die plaaseienaar, ’n Kapenaar, ’n vrou en vier mans van Chinese en Mosambiekse herkoms in.
Beamptes het verder op kontant en twee ongelisensieerde vuurwapens en patrone beslag gelê. Een van die vuurwapens is in Klerksdorp as gesteel aangemeld.
Die verdagtes staan op aanklag van die onwettige besit van en handel dryf in perlemoen tereg, asook die besit van ongelisensieerde vuurwapens en patrone.
Perlemoen ter waarde van R4 miljoen is in die aanleg gekry.
Perlemoen is onwettig in die Wes-Rand verwerk en verpak.
Meer oor: Wes-Rand | Perlemoensmokkel | Misdaad